**Warcraft: The Beginning** (engl. *Warcraft*) on vuonna 2016 ensi-iltansa saanut *Warcraft*-pelisarjaan perustuva elokuva. Tieto elokuvan toteuttamisesta julkistettiin vuonna 2006. Elokuvan ohjasi Duncan Jones ja hän myös käsikirjoitti sen yhdessä Charles Leavittin kanssa. Päärooleissa ovat Travis Fimmel, Paula Patton, Ben Foster, Dominic Cooper, Toby Kebbell, Ben Schnetzer, Robert Kazinsky ja Daniel Wu.

Elokuva kuvaa ihmisten ja örkkien ensimmäistä kohtaamista ja esittää tapahtumat kummankin osapuolen näkökulmista. Elokuvan päähenkilöitä ovat Anduin Lothar ja Durotan, ja siinä nähdään myös monia muita pelisarjasta tuttuja hahmoja ja paikkoja.

Juoni
-----

Örkkien kotimaailma, Draenor, on tuhoutumaisillaan. Voimakas örkkivelho nimeltä Gul'dan on yhdistänyt örkkiklaanit ja muodostanut niistä Lauman, jonka hän aikoo viedä portaalin kautta maailmaan nimeltä Azeroth. Gul'dan käyttää fel-taikuutta uhratakseen joukon vangittuja draeneita portaalin avaamiseksi ja johtaa ensimmäisen örkkien joukon sen lävitse. Epäilyistään huolimatta, ryhmään liittyy myös Hallasusi-klaanin päällikkö Durotan, mukanaan raskaana oleva puolisonsa Draka sekä paras ystävänsä Orgrim Tuomiovasara. Drakan synnytys kuitenkin alkaa portaalin läpi kulkemisen aikana. Vauva syntyy kuolemansairaana, mutta Gul'dan parantaa sen fel-taikuudella, jonka käyttämiseksi hän uhraa yhden peuran.

Seuraavina päivinä örkit tekevät useita hyökkäyksiä Azerothiin. Anduin Lothar, ihmisten hallitseman Myrskytuulen kuningaskunnan joukkojen komentaja, päätyy tutkimaan hyökkäyksiä yhdessä maagi Khadgarin kanssa, ja he löytävät jälkiä fel-taikuudesta. Khadgar ja Lothar lähtevät Myrskytuulen kuningas Llane Wrynnin luvalla Karazhaniin pyytämään apua Medivhiltä, Azerothin Vartijalta. Karazhanin kirjastossa, mystinen varjo johdattaa Khadgarin kirjan luokse, minkä hän ottaa mukaansa.

Lothar, Khadgar ja Medivh liittyvät tiedusteluryhmään tutkimaan felin uhreja, mutta joutuvat örkkien hyökkäämiksi. Medivh tappaa suurimman osan örkeistä, mutta Lauman sotapäällikkö Mustakäsi pakenee Durotanin ja Orgrimin kanssa. Khadgarin avulla sotilaat onnistuvat vangitsemaan puoliörkin nimeltä Garona, jonka kuningas Llane lupaa vapauttaa vastineeksi uskollisuudesta Myrskytuulelle. Garona johdattaa ihmiset örkkien leiriin ja kertoo Gul'danin aikovan tuoda Azerothiin loputkin Lauman örkeistä. Sillä välin, Durotan ymmärtää fel-taikuuden aiheuttaneen Draenorin tuhoutumisen ja että Azeroth kokee saman kohtalon, jos Gul'dania ei pysäytetä. Orgrimin vastusteluista huolimatta Durotan järjestää salaisen tapaamisen kuningas Llanen kanssa tarjotakseen ihmisille Hallasusi-klaanin tuen Gul'danin pysäytämisessä. Khadgar saa selville, ettei Gul'dan onnistunut avaamaan portaalia yksin, vaan sai apua joltakulta Azerothissa. Medivh saa tietää Khadgarin salaisista tutkimuksista ja polttaa tämän muistiinpanot.

Hallasuden örkkien ja Myrskytuulen ritarien välisen tapaamisen aikana, Mustakäden joukot tekevät yllätyshyökkäyksen. Ihmisten vetäytyessä, Medivh luo taikuudellaan muurin suojaamaan näitä, mutta Lotharin poika, Callan, jää muurin toiselle puolelle ja Mustakäsi surmaa hänet. Garona ja Khadgar vievät heikentyneen Medivhin Karazhaniin toipumaan. Mutta huomattuaan Medivhin silmissä vihreän hohteen, Khadgar huomaa Medivhin altistuneen felille ja palaa entiseen kotiinsa Dalaraniin pyytämään Kirin Torin maagien apua. Nämä vievät Khadgarin puhumaan Alodille, Karazhanissa aiemmin näyttäytyneelle varjolle sekä Vartijoiden edeltäjälle. Alodi vahvistaa felin korruptoineen Medivhin ja antaa Khadgarille tietoa tämän parantamiseksi. Örkkien leirissä Mustakäsi on aloittanut Hallasuden jäsenien joukkomurhan. Orgrim auttaa Drakan pakoon ja Draka jättää vauvansa, jolle Durotan antoi nimen Go'el, korissa jokeen ajelehtimaan, ennen kuin joutuu tapetuksi. Durotan haastaa Gul'danin örkkien perinteiseen kaksintaisteluun, mak'goraan, Lauman johtajuudesta. Mutta päästäkseen taistelusta eroon mahdollisimman nopeasti Gul'dan rikkoo sääntöjä käyttämällä feliä imemään Durotanilta tämän elinvoiman. Tämän vuoksi Lauman örkit alkavat halveksia häntä, mutta Gul'dan tappaa osan heistä fel-taikuudellaan uhkaillakseen loput heistä tottelemaan ja käyttää sitä myös tehdäkseen Mustakädestä voimakkaamman. Sillä välin puolidemoniseen tilaan ajautunut Medivh auttaa etäältä Gul'dania avaamaan portaalin Draenoriin ja Gul'dan uhraa vangittuja ihmisiä viimeistelläkseen avaamisen ja päästääkseen loput Laumasta Azerothiin.

Llane johtaa ihmisten joukot leiriin vapauttamaan vangit, samalla kun Lothar ja Khadgar taistelevat Medivhiä ja tämän herättämää golemia vastaan. Lotharin romahdutettua golemin Medivhin päälle ja Khadgarin puhdistettua hänet, haavoittunut Medivh ohjaa avaamansa portaalin Myrskytuuleen, jotta pelastetut vangit saataisiin turvaan. Mutta Medivhin kuoltua portaali sulkeutuu, jolloin Llane ja Garona jäävät jälkeen. Llane käskee salaa Garonaa tappamaan hänet, jotta tämä saisi takaisin kunniansa Lauman silmissä ja mahdollistaisi jonain päivänä rauhan ihmisten ja örkkien välillä. Vastentahtoinen Garona tekee tämän ja saa Gul'danin luottamuksen. Saavuttuaan paikalle Lothar saa tietää mitä Garona oli tehnyt ja Mustakäsi haastaa hänet mak'goraan. Lothar voittaa taistelun nopeasti ja perinteitään kunnioittavat örkit antavat hänen viedä Llanen ruumiin pois, Gul'danin vastusteluista huolimatta. Orgrim ottaa talteen toisen Durotanin torahampaista antaakseen sen jonain päivänä Go'elille. Llanen hautajaisissa, Lothar sekä kuningatar Taria Wrynn muodostavat Liittouman yhdessä muiden ihmiskansojen sekä korkeahaltioiden ja kääpiöiden kanssa. Toisaalla, Go'el ajelehtii paikkaan, josta eräs ihminen löytää hänet.

Rooleissa
---------

|  |  |  |
| --- | --- | --- |
|  Travis Fimmel  | … |  Anduin Lothar
  |
|  Paula Patton  | … |  Garona
  |
|  Ben Foster  | … |  Medivh
  |
|  Dominic Cooper  | … |  kuningas Llane Wrynn
  |
|  Toby Kebbell  | … |  Durotan, Antonidas
  |
|  Ben Schnetzer  | … |  Khadgar
  |
|  Robert Kazinsky  | … |  Orgrim Tuomiovasara
  |
|  Daniel Wu  | … |  Gul'dan
  |
|  Ruth Negga  | … |  kuningatar Taria Wrynn
  |
|  Anna Galvin  | … |  Draka
  |
|  Clancy Brown  | … |  Mustakäsi
  |
|  Callum Keith Rennie  | … |  Moroes
  |
|  Burkely Duffield  | … |  Callan Lothar
  |
|  Dean Redman  | … |  Varis
  |
|  Ryan Robbins  | … |  Karos
  |
|  Terry Notary  | … |  Grommash "Grom" Helvetinhuuto
  |
|  Michael Adamthwaite  | … |  kuningas Magni Pronssiparta
  |
|  Dylan Schombing  | … |  prinssi Varian Wrynn
  |
|  Glenn Close  | … |  Alodi (kreditoimaton)
  |
|  Chris Metzen  | … |  hajustekauppias (cameo)
  |

Tuotanto
--------

Elokuvan näyttelijöitä paneelikeskustelussa vuoden 2015 San Diegon Comic-Conissa.
Elokuvan oli tarkoitus olla Sam Raimin ohjaama. Raimi kuitenkin vetäytyi myöhemmin hankkeesta. Duncan Jones nimitettiin uudeksi ohjaajaksi tammikuussa 2013. Elokuvan tarina perustuu ensimmäisen *Warcraft*-pelin aikaan, esittäen ihmisten ja örkkien ensitapaamisen Myrskytuulen (engl. *Stormwind*) joukkojen komentaja Anduin Lotharin sekä Hallasusi-klaanin (engl. *Frostwolf clan*) päällikkö Durotanin näkökulmasta. Alun perin elokuvan ensi-illaksi kaavailtiin 18. joulukuuta 2015. Mutta elokuvan *Star Wars: The Force Awakens* ensi-ilta asetettiin samalle päivämäärälle, joten *Warcraft*-elokuvan uudeksi ensi-illaksi valittiin 11. maaliskuuta 2016.

Lokakuussa 2013 vahvistettiin, että elokuvan päänäyttelijöihin tulee kuulumaan *Viikingit*-televisiosarjan tähti, Travis Fimmel. Marraskuun BlizzConissa näytettiin konseptikuvia siitä, miltä Myrskytuuli, Rauta-ahjo (engl. *Ironforge*), Dalaran ja Draenor elokuvassa näyttäisivät. Samana vuonna joulukuussa paljastettiin, että elokuvan näyttelijäkaartiin kuuluvat Fimmelin lisäksi Ben Foster, Paula Patton, Toby Kebbell, Robert Kazinsky, Dominic Cooper, Daniel Wu ja Clancy Brown.

Elokuvan kuvaukset alkoivat vuoden 2014 alussa ja kestivät 123 päivää. Maaliskuussa ilmoitettiin Burkely Duffieldin liittyvän näyttelijäkaartiin. Pian kuvausten päättymisen jälkeen Ben Foster paljasti roolihahmonsa elokuvassa olevan itse Medivh, riivauksen alla ollut Vartija. Heinäkuussa 2014 San Diego Comic-Con International -tapahtumassa näytettiin teaser, jossa tuntematon ihminen taisteli tuntematonta örkkiä vastaan. Tapahtumassa näytettiin myös konseptikuva Synkästä portaalista (engl. *Dark Portal*).

Lokakuussa 2014 ilmoitettiin, että elokuvan musiikin sävellyksestä vastaa Ramin Djawadi. Marraskuussa BlizzConissa paljastettiin lisää tietoa näyttelijöiden rooleista. Travis Fimmel vahvistettiin Anduin Lotharin näyttelijäksi ja Toby Kebbell Durotanin näyttelijäksi. Muista aiemmin paljastetuista Paula Patton näyttelee Garonaa, Dominic Cooper Myrskytuulen kuningasta Llane Wrynniä, Robert Kazinsky Orgrim Tuomiovasaraa (engl. *Orgrim Doomhammer*), Daniel Wu örkkejä johtavaa manaajavelho Gul'dania ja Clancy Brown tämän sotapäällikköä Mustakättä (engl. *Blackhand*). Lisäksi paljastettiin kaksi uutta näyttelijää: Ben Schnetzer, joka näyttelee Khadgaria, Medivhin oppipoikaa, sekä Ruth Negga, joka näyttelee kuningatar Tariaa, kuningas Llanen puolisoa.

Huhtikuussa 2015 Universal Studios siirsi useiden kahden seuraavan vuoden aikana ilmestyvien ensi-iltoja. *Warcraftin* uudeksi ensi-illaksi ilmoitettiin 10. kesäkuuta 2016. Marraskuun 2015 alussa ilmoitettiin, että Amerikan ulkopuolella elokuva julkaistaan nimellä *Warcraft: The Beginning*. 6. marraskuuta julkaistiin elokuvan ensimmäinen virallinen traileri.

Lähteet
-------

1. ↑  Blizzard Entertainment - Press Release
2. ↑  Warcraft Movie Will Include Iconic Game Characters, Locations - IGN
3. ↑  Kinnunen, Kalle: Sam Raimi ohjaa World of Warcraft-elokuvan *Suomenkuvalehti.fi*.  22.7.2009.  Arkistoitu 26.7.2009. Viitattu 22.7.2009.
4. ↑  Lehtonen, Miikka: World of Warcraft -leffa sai nimekkään ohjaajan, mutta saiko ajoissa?.  31.1.2013. Viitattu 31.7.2013.
5. ↑  Blizzard makes a smart choice, delays Warcraft movie to 2016 - GameSpot
6. ↑  ‘Vikings’ Actor Travis Fimmel Joins ‘Warcraft’ (EXCLUSIVE) | Variety
7. ↑  Full Warcraft Cast Includes Ben Foster, Paula Patton, Dominic Cooper and More! - ComingSoon.net (Arkistoitu – Internet Archive)
8. ↑  Legendary's 'Warcraft' Adds Daniel Wu, Clancy Brown - The Hollywood Reporter
9. ↑  Warcraft-elokuvan kuvaukset valmistuivat - Gamereactor Suomi - World of Warcraft: Warlords of Draenor
10. ↑  Ben Foster Reveals His Character in the Warcraft Movie - IGN
11. ↑  Ramin Djawadi to Score Duncan Jones’ ‘Warcraft’ Movie | Film Music Reporter
12. ↑  ‘Pacific Rim 2,’ ‘Warcraft’ & More Get New Release Dates *screenrant.com*.  24.4.2015. Viitattu 24.4.2015. (englanniksi)
13. ↑  Warcraft: The Beginning poster revealed ahead of trailer release on Friday *Digital Spy*.  2.11.2015. Viitattu 7.11.2015. (englanniksi)

Aiheesta muualla
----------------

* *Warcraft: The Beginning* Internet Movie Databasessa. (englanniksi)
* Elokuvan virallinen traileri (englanniksi)

*Warcraft*

|  |  |
| --- | --- |
| ***Warcraft*** | *I: Orcs & Humans* • *II: Tides of Darkness* (*Beyond the Dark Portal*) • *Adventures: Lord of the Clans* (peruttu) • *III: Reign of Chaos* (*The Frozen Throne*) • *Hearthstone* • *III: Reforged* |
| ***World of Warcraft*** | *World of Warcraft* (*Classic*) • *The Burning Crusade • Wrath of the Lich King • Cataclysm • Mists of Pandaria • Warlords of Draenor • Legion • Battle for Azeroth • Shadowlands* • *Dragonflight* |
| **Pöytäpelit** | *Warcraft*-roolipeli • *World of Warcraft*-lautapeli • *World of Warcraft* -keräilykorttipeli |
| **Sarjakuvat** | *Auringon kaivo* -trilogia • *World of Warcraft • Legendat* |
| **Muut** | *Defense of the Ancients* • Elokuva |
| **Universumi** | Hahmot (Arthas Menethil • Illidan Stormrage • Thrall) • Maailmat ja paikat • Rodut ja ryhmittymät |